CELEX: 52020JC0006
Language: lt
Date: 2020-03-25
Title: Bendras pasiūlymas TARYBOS REKOMENDACIJA EUROPOS VADOVŲ TARYBAI dėl sprendimo, kuriuo nustatomi strateginiai Sąjungos tikslai, kurių siekiama 2020–2024 m. ES žmogaus teisių ir demokratijos veiksmų planu, priėmimo

EUROPOS KOMISIJA
            Briuselis, 2020 03 25
            JOIN(2020) 6 final
            2020/0047(NLE)
            Bendras pasiūlymasTARYBOS REKOMENDACIJA EUROPOS VADOVŲ TARYBAI
            dėl sprendimo, kuriuo nustatomi strateginiai Sąjungos tikslai, kurių siekiama 2020–2024 m. ES žmogaus teisių ir demokratijos veiksmų planu, priėmimo
            
               
         
         
            
               AIŠKINAMASIS MEMORANDUMAS
            
            
            
               1.Sąjungos išorės veiksmais siekiama Europos Sąjungos sutarties 21 straipsnyje nustatytų demokratijos, teisinės valstybės, žmogaus teisių ir pagrindinių laisvių visuotinumo bei nedalomumo tikslų. 
            
            
            
               2.Todėl Komisija ir vyriausiasis įgaliotinis siūlo, kad Taryba pateiktų Europos Vadovų Tarybai rekomendaciją priimti Europos Vadovų Tarybos sprendimą, kuriuo pagal Europos Sąjungos sutarties 22 straipsnio 1 dalį nustatomi Sąjungos strateginiai interesai ir tikslai, kurių siekiama 2020–2024 m. ES žmogaus teisių ir demokratijos veiksmų planu. Šis sprendimas nedaro poveikio kompetencijų pasidalijimui ir sprendimų priėmimo procedūroms pagal Sutartis. Jis neturi įtakos balsavimui kvalifikuota balsų dauguma, kai toks balsavimas taikomas pagal esamą sistemą.
            
            
            
               3.Veiksmų plane nustatyti siektini tikslai ir konkrečios priemonės, kurių reikėtų imtis veiksmų planui įgyvendinti. Europos Vadovų Tarybai priėmus šį sprendimą būtų sukurtas teisinis pagrindas, kuriuo remiantis būtų galima teikti konkrečius pasiūlymus dėl veiksmų ar pozicijų, kurių Sąjunga turi laikytis įgyvendindama savo žmogaus teisių ir demokratijos tikslus, taip pat būtų lengviau nustatyti, kokiomis priemonėmis Sąjunga ir valstybės narės turėtų siekti šių tikslų.
            
            
            
            
               
            
               Bendras pasiūlymas
            
            
               TARYBOS REKOMENDACIJA EUROPOS VADOVŲ TARYBAI
            
            
               dėl sprendimo, kuriuo nustatomi strateginiai Sąjungos tikslai, kurių siekiama 2020–2024 m. ES žmogaus teisių ir demokratijos veiksmų planu, priėmimo
            
            
            
               Sąjungos vyriausiasis įgaliotinis užsienio reikalams ir saugumo politikai bendros užsienio ir saugumo politikos srityje ir Komisija kitose išorės veiksmų srityse Tarybai siūlo pateikti Europos Vadovų Tarybai rekomendaciją priimti sprendimą pagal Europos Sąjungos sutarties 22 straipsnio 1 dalį. 
            
            
            
               Siūloma, kad Taryba rekomenduotų Europos Vadovų Tarybai priimti prie šio pasiūlymo pridedamą Europos Vadovų Tarybos sprendimo projektą.
            
            
            
         
         
      
    ---documentbreak--- 
      
         
               EUROPOS KOMISIJA
            Briuselis, 2020 03 25
            JOIN(2020) 6 final
            PRIEDAS
            prie bendro pasiūlymo dėl
            TARYBOS REKOMENDACIJOS EUROPOS VADOVŲ TARYBAI
            dėl sprendimo, kuriuo nustatomi strateginiai Sąjungos tikslai, kurių siekiama 2020–2024 m. ES žmogaus teisių ir demokratijos veiksmų planu, priėmimo
            
               
         
         
            
               PRIEDAS
            
            
            
               EUROPOS VADOVŲ TARYBA
            
            
               atsižvelgdama į Europos Sąjungos sutartį, ypač į jos 22 straipsnio 1 dalį,
            
            
               atsižvelgdama į Tarybos rekomendaciją,
            
            
               kadangi: 
            
            
               (1)Sąjungos veiksmai tarptautinėje arenoje turėtų būti grindžiami principais, kurie paskatino jos pačios sukūrimą, vystymąsi ir plėtrą ir kurių įgyvendinimą ji skatina visame pasaulyje, t. y. demokratijos, teisinės valstybės, žmogaus teisių ir pagrindinių laisvių visuotinumo ir nedalomumo, pagarbos žmogaus orumui, lygybės ir solidarumo principais bei Jungtinių Tautų Chartijos ir tarptautinės teisės principais;
            
            
               (2)Europos Vadovų Tarybos sprendimai dėl Sąjungos strateginių interesų ir tikslų turi derėti su bendra užsienio ir saugumo politika bei kitomis Sąjungos išorės veiksmų sritimis. Tokie sprendimai gali būti susiję su Sąjungos santykiais su konkrečia šalimi arba regionu arba būti teminio pobūdžio; 
            
            
               (3)Komisijos ir vyriausiojo įgaliotinio pasiūlytu Žmogaus teisių ir demokratijos veiksmų planu siekiama stiprinti Sąjungos lyderystę visame pasaulyje propaguojant ir ginant žmogaus teises ir demokratiją, nustatyti užmojus, apibrėžti veiksmų ir įgyvendinimo prioritetus, kuo labiau sustiprinti Sąjungos vaidmenį pasaulinėje arenoje išplečiant žmogaus teisių priemonių rinkinį ir remti vieningą jungtinę ES skatinant veiksmingesnius ir nuoseklesnius veiksmus;
            
            
               (4)šių tikslų bus siekiama penkiose tarpusavyje susijusiose ir viena kitą papildančiose veiksmų srityse: asmenų apsaugos ir įgalinimo; atsparios, įtraukios ir demokratinės visuomenės kūrimo; pasaulinės žmogaus teisių ir demokratijos sistemos rėmimo; naujųjų technologijų; galimybių išnaudojimo ir problemų sprendimo; bendradarbiavimo siekiant tikslų;
            
            
               (5)tam, kad Sąjunga ir valstybės narės galėtų imtis konkrečių įgyvendinimo veiksmų, veiksmų planą tikslinga patvirtinti Europos Vadovų Tarybos sprendimu,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               1.Sąjungos išorės veiksmais žmogaus teisių ir demokratijos srityje siekiama šių strateginių tikslų:
            
            
               ·stiprinti ES lyderystę visame pasaulyje propaguojant ir ginant žmogaus teises ir demokratiją; 
            
            
               ·nustatyti ES užmojus, veiksmų prioritetus ir sutelkti dėmesį į įgyvendinimą;
            
            
               ·kuo labiau sustiprinti ES vaidmenį pasaulinėje arenoje išplečiant žmogaus teisių priemonių rinkinį, pagrindinius jo mechanizmus ir politikos kryptis; 
            
            
               ·remti vieningą jungtinę ES skatinant veiksmingesnius ir nuoseklesnius veiksmus.
            
            
               2.
                     1 dalyje išvardytų tikslų siekiama pirmenybę teikiant asmenų apsaugai ir įgalinimui; atsparios, įtraukios ir demokratinės visuomenės kūrimui; pasaulinės žmogaus teisių ir demokratijos sistemos rėmimo; naujosioms technologijoms; galimybių išnaudojimui ir problemų sprendimui; bendradarbiavimui siekiant tikslų. Tam reikalingi veiksmai išsamiai nustatyti prie šio sprendimo pridedamame Žmogaus teisių ir demokratijos veiksmų plane.
            
         
         
            
               2 straipsnis
            
            
               Veiksmų planas apima 2020–2024 m. laikotarpį. Sąjunga ir valstybės narės suteikia priemones, reikalingas veiksmų plane nustatytiems tikslams pasiekti. 
            
            
               3 straipsnis
            
            
               Taryba ir Komisija, padedamos vyriausiojo įgaliotinio, užtikrina veiksmų planui įgyvendinti priimtų priemonių ir kitų Sąjungos išorės veiksmų priemonių nuoseklumą. 
            
            
               4 straipsnis
            
            
               Šis sprendimas įsigalioja jo priėmimo dieną.
            
            
               5 straipsnis
            
            
               Šis sprendimas skelbiamas Europos Sąjungos oficialiajame leidinyje.
            
            
               Priimta Briuselyje
            
            
            
               Europos Vadovų Tarybos vardu
                     
                  Pirmininkas
               C. Michel